Steve, Touch of Class terug op Top-20 | Maroela Media
Steve, Touch of Class terug op Top-20
Van Wyk Brand. (Foto: Facebook)
Van Wyk Brand het onlangs sy jongste enkelsnit, "Tuks", bekendgestel. Die liedjie gaan oor studentelewe, die reis deur die fases van 'n mislukte verhouding en die keuses wat 'n mens moet maak om tot op daardie punt te kom.
Ilan het in 2019 aan The Voice SA deelgeneem en is onder Riana Nel se afrigtingsvlerk gevorm tot die talentvolle sanger en liedjieskrywer wat hy vandag is. Ilan meen sy nuwe liedjie, "Glas vol maak", het in sy skoot geval een Saterdagmiddag toe hy saam met sy ouma 'n lemoen in sy tuin sit en skil het.
Ander nuwe liedjies wat die afgelope week bekendgestel is, is Alwie Carstens se "Namakwaland", X_C_Xreece, Tizel en Spam se "La lekker" en Sharoney met "Ons teen die wêreld".
Irene-Louise van Wyk kraai nog steeds koning op hierdie week se Top-20 met "Tekkies brand". Dit is haar tweede week in die eerste posisie.
Appel se "Dina" is steeds in die tweede plek. Appel het ook steeds die meeste enkelsnitte op vandeesweek se treffersparade.
Steve Hofmeyr en Touch of Class maak vandeesweek hulle toetrede tot die Top-20 in die 20ste plek met die liedjie "'n Pa se hart". Kurt Darren is ook terug in die Top-20 met sy nuwe liedjie, "Blok party", in die 18de posisie.
In vandeesweek se Maroela Media Afrikaanse Top-20 is daar agt snitte wat styg, ses wat daal, vier wat onveranderd bly en twee nuwe liedjies wat die week se Top-20 betree.